Regstappe kom ná drank waarop polisie ‘beslag lê’ verdwynPolisielede besorg die drank terug nadat die hooggeregshof bevind het daar is onregmatig daarop beslag gelê. Die eienaars van ŉ gewilde kuierplek in die ooste van Pretoria beoog siviele regstappe teen die polisie nadat daar tydens die afsonderingstydperk sonder rede op drank ter waarde van duisende rande beslag gelê is. Mark Eybers, een van die eienaars van Padstal, sê die polisie het op 15 Julie by die onderneming opgedaag. Volgens Eybers het ŉ man kort tevore by die kuierplek aangekom en ŉ kroegman gevra om twee bottels drank te koop. Die verkoop van alkohol was ingevolge die afsonderingsregulasies onwettig. Die kroegman het egter op sy eie besluit om twee bottels drank uit ŉ stoorkamer te gaan haal en het dit sonder die medewete of toestemming van die eienaars aan die persoon verkoop. Minute later het talle swaargewapende polisielede op die perseel toegeslaan. “Die polisie het gesê hulle gaan die kroegman in hegtenis neem, wat heeltemal billik was, en is daarna in ons stoorkamer in waar hulle besluit het om op die drank beslag te lê,” het Eybers gesê. “Hulle het egter nie op al die drank beslag gelê nie, maar uitgesoek wat gekonfiskeer moes word. Dit was asof hulle besig was om inkopies te doen.” Eybers sê die polisie het eindelik drie bakkies en twee motors stampvol drank gelaai. Die eienaars van Padstal is egter in geen stadium toegelaat om ŉ inventaris van dít waarmee die polisie wou vort gaan, op te stel nie. Volgens Eybers het die polisie op die perseel self oënskynlik ook geen lys opgestel van drank waarop beslag gelê is nie. Die polisie het gesê Padstal se eienaars kan hulle na die Silverton-polisiestasie volg, waar die drank in die bewysstukstoor gehou sou word. Daar, sê Eybers, is hulle egter nie eens in die polisiestasie toegelaat nie en met inhegtenisneming gedreig. Die kroegman wat die drank aanvanklik verkoop het, is ingevolge ŉ oortreding van die Wet op Rampbestuur aangekla. Die persoon wat die drank by hom gekoop het, het intussen spoorloos verdwyn. Geen klag is teen die eienaars van Padstal aanhangig gemaak nie. Polisielede besorg die drank aan padstal terug. Eybers sê etlike dae later het hulle einde ten laaste ŉ lys van die polisie ontvang van die drank waarop die polisie – volgens die polisie se inventaris – beslag gelê het. Dit was volgens Eybers egter aansienlik minder as die hoeveelheid drank waarmee die polisie oorspronklik weg is. Eybers sê hulle het ŉ dag voor die beslaglegging ŉ volledige voorraadopname van die drank op die perseel gedoen. Twee dae ná die beslaglegging het hulle weer ŉ voorraadopname gedoen en ŉ groot verskil gevind. Nic Loubser, Padstal se regsverteenwoordiger, sê hulle het op 23 Julie ŉ dringende aansoek in die Pretoriase hooggeregshof gebring en gevra dat die drank terugbesorg word omdat dit onregmatig gekonfiskeer is. Die hof het op 14 Augustus in Padstal se guns beslis, bevind dat die beslaglegging onregmatig was en beveel dat die drank binne 48 uur aan Padstal terugbesorg moet word. Die polisie het dit Maandag gedoen, nadat die spertyd reeds verstryk het. Eybers sê die voorraad wat die polisie terugbesorg het, verskil egter weereens van die lys van drank wat die polisie self opgestel het. Van die geseëlde bokse is boonop oopgemaak en drankbottels word uit verskeie daarvan vermis. Volgens Loubser doen hulle in hierdie stadium ŉ berekening van watter voorraad vermis word, asook van wat die verlies aan inkomste weens die beslaglegging was om vir skadevergoeding te dagvaar. Volgens Eybers het die afsonderingstydperk en die verbod op die verkoop van alkohol hulle onderneming swaar getref en die beslaglegging was ŉ verdere terugslag. “Dit was omtrent soos ŉ gewapende roof. Die polisie was geklee in onluste-uniform en met gewere gewapen. Dit was geweldig intimiderend.” het hy gesê. “Ons gaan die saak nie daar laat nie.”